Video: Moeilikheid in Swaziland oor ‘monargie’Die betogings in eSwatini (Swaziland) het Vrydag ’n gewelddadige nadraai gehad. (Foto: @SwaziNews / Twitter) Chaos het verlede week in eSwatini (Swaziland) uitgebreek ná honderde jong betogers glo teen die bestaande monargie in dié land in opstand gekom het. Koning Mswati III het na bewering landuit gevlug te midde van grootskaalse geweld wat sedert Vrydag voortduur. Daar word bespiegel dat hy tans in Johannesburg wegkruip. Internasionale media berig dat betogers op ’n veelparty-demokrasie en ŉ verkose eerste minister aandring. All Africa berig dat betogings in minstens 10 afsonderlike gebiede voortgegaan het ondanks ’n bevel deur koning Mswati III. Die koning het glo ook beveel dat geen petisies afgelewer mag word nie, wat olie op die vuur was. Ander politieke partye word sedert 1973 in die land verbied. Die betogings het Vrydag ’n gewelddadige nadraai gehad met polisie wat onder meer met traangas, rubberkoeëls en skokgranate op betogers losgebrand het terwyl betogers polisie met klippe bestook het. Betogers het ook gedurende die konflik met polisie verskeie winkels geplunder en een in die informele nedersetting Msunduza naby die hoofstad Mbabane aan die brand gesteek. Koning Mswati III van eSwatini tydens ‘n besoek aan Suid-Afrika in 2017. (Foto: Yandisa Monakali/GCIS) “Ons het vandag [Vrydag] die woede van die Swazi-jeug teen die outokratiese stelsel aanskou,” sê Wandile Dludlu, sekretaris-generaal van die Swaziland United Democratic Front, ’n pro-demokratiese alliansie. Die Swaziland Solidarity Network (SSN) het Dinsdag in ’n verklaring gesê dat die situasie op grondvlak steeds plofbaar is. “Hoewel ons gedurende hierdie moeilike tyd by die mense van Swaziland staan, moedig ons die internasionale gemeenskap aan om ’n proaktiewe rol te speel om druk op die koning en regering te plaas om na burgers se klagtes te luister en mediasie na te streef. “Die koning en sy amptenare is direk verantwoordelik vir die situasie en moet vir die gemors waarin die land hom bevind, aanspreeklik gehou word.” Hoewel betogings in Swaziland skaars is, het nasionale stakings deur burgers wat die koning onder meer van hebsug beskuldig en dat hy belastingbetalers se geld vermors, die land in 2019 geruk. Maroela Media het ook voorheen berig dat die koning ondanks die land se finansiële verknorsing skaamteloos met peperduur inkopies voortgegaan het. Protesters against King Mswati of Swaziland (Eswatini) have burnt shops in Matsapha. Retail outlets are on fire as pro-democracy protests spiral out of control. This comes after King Mswati issued a decree banning delivery of petitions. The government is an absolute monarchy. pic.twitter.com/AFGOBnt3Ci — Hopewell Chin’ono Today (@daddyhope) June 28, 2021